  Виталий Пронин Л. Буранова: Ми шараяны тыршим калыкмылэсь этнографиен герӟаськем огъя тодон-валанзэ.4-тӥ октябре быдэс Россиын нырысьэ гожтӥзы этнографияя бадӟым диктант. Солы йылпумъянъёс лэсьтӥз нациосын ужан политикая министр Лариса Буранова. Та ужрадэ Россиысь котькуд улос пыриськиз, озьы 800 кылдытэм интыосы вуиз 42 сюрслэсь уно адями. Та ужрад борды итӥськиз Швейцариын но Турциын улӥсь асьме калык. 50 сюрслэсь ятырез сое гожтӥз Интернет пыр. Тужгес трос интыос усьтэмын вал Удмуртиын - 72. Отчы вуылӥз 2 сюрс 600 котыр мурт. Россиысь калыкъёс сярысь юалляськон ортчытон сярысь малпан вордӥськиз Удмуртиын - Нациосын ужан политикая министерстволэн кичӧлтэмезъя. Та ужрадлы дурбасьтӥзы Россиысь Выжы калыкъёслэн ужъёссыя агентство но Удмуртиысь калыкъёслэн ассамблеязы. Озьы Россиысь Миклухо-Маклай нимо этнологияя но антропологияя институтлэн но Историяя, кылъя но литературая Удмурт институтлэн юрттӥськемзыя дасямын вал Россиын улӥсь калыкъёслэн улон интызы, кылъёссы, сям-йылолъёссы, сиён-юонъёссы сярысь 30 юан. Та ужрад бере Россиысь нациосын ужанъя министерствоос, калыкъёслэн огазеяськонъёссы люкаськылӥзы Перме. Отын ортчиз калык огазеяськонлы сӥзем форум. Ужрадын ялан чузъяськизы этнографияя диктант сярысь малпанъёс, мылкыдъёс. Ваньзы пусйизы та ужрадлэсь кулэлыксэ но дырыз дыръя ортчемзэ. Диктантэз ӟечгес гожтӥзы Уйпал Кавказын улӥсьёс, соослэн 65,3 балл, ӧжытгес баллъёссы - 48,03 - Дальний Востокын улӥсьёслэн. Удмуртия, Россия сяменгес ик, шоро-куспо тодон-валанзэ возьматӥз - 53,3 балл. Диктантэз ӟечгес гожтӥзы 30-49 аресъемъёс. Нош егитъёс уггес тодо Россилэсь Конституцизэ, географизы. Озьы ке но трос вал юанъёслы шонер валэктон сётэмъёс но. - Та экзамен ӧй вал, - вера Л. Буранова. - Тросгес балл люкан бордын но ужпум ӧй вал. Ми шараяны тыршим калыкмылэсь этнографиен герӟаськем огъя тодон-валанзэ. Диктант гожтэмзы бере адямиос шугъяськытӥсь юанъёсъя ог-огенызы кенешизы. Шӧдӥськиз, соослы тунсыко тодыны Россиысь улӥсь калыкъёс сярысь. Ми асьмелэсь ужпуммес быдэстӥм шуом, адямиос тодон-валанзэс паськытатон вылысь библиотекае вамыштӥзы, Интернетэз бугыръяны кутскизы ке. Туж оскиськом, та ужрад бере Дышетонъя но наукая министерствоын малпаськонэ усёзы, Россиын улӥсь выжы калыкъёс сярысь урокъёсын нимысьтыз верано шуыса. Ангелина Снигирёва Туспуктӥз А. Горбунов Теги: йскалыкполитикаяминистерство  